ሕዝቦች ትናንት በአንድነት ለአንድ ሀገር መሰረት መጣላቸው ዛሬ ሀገር አፍራሽ የሆነን ቡድን መመከት እንዳስቻላቸው ተጠቆመ
 ሞገስ ጸጋዬአዲስ አበባ፡- ሕዝቦች ትናንት በአንድነት ለአንድ ሀገር መሰረት መጣላቸው ዛሬ ሀገር አፍራሽ የሆነ ቡድንን መመከት እንዳስቻላቸው አንዳንድ የአዲስ አበባ ነዋሪዎች አስታወቁ::መንግስት ሕግ ለማስከበር በወሰደው ስኬታማ እርምጃ ዙሪያ ያነጋገርናቸው በየካ ክፍለ ከተማ ወረዳ 02 ነዋሪ የሆኑት አቶ አያሌው አስናቀ፤ በሌሎች ሀገራት ታጥቀው ጫካ የገቡ ቡድኖችን ትጥቅ ለማስፈታት ብዙ እየደከሙ እንደማይሳካላቸው ገልጸው፣ በአገራችን ግን ለሀያ ሰባት ዓመታት ያክል መንግስት ሆኖ በሕዝብ ሀብት ጡንቻውን ያፈረጠመውን የህዋሓት ጁንታ ወር ባልሞላ ጊዜ ውስጥ በሕዝቦች አንድነት መደምሰሱ እጅግ የሚያኮራ ተግባር መሆኑን አስታውቀዋል::በአድዋ ላይ ትናንት የታየው ሀገራዊ አንድነት ጀግንነት
ዛሬም ጁንታው በሀገር አንድነትና በሀገር ህልውና ላይ የደቀነውን አደጋ በመቀልበስ ዳግም መታየቱን ጠቁመው፣
ምንም እንኳ ጥቃቅን የውስጥ ችግሮች ቢኖሩብንም እነዚህ ችግሮች ከሀገር በላይ የሚሆኑ እንዳልሆኑ አመልክተዋል:: ጁንታው ሀገር ለማፍረስ ኃይል እና መሳሪያ አደራጅቶ እንደመነሳቱ ፣ ችግሩ ብዙ ኪሳራ ሳይደርስብን መመከት መቻሉ እድለኞች ነን ብለዋል ። የትግራይን ሕዝብ ጨምሮ መላው ሕዝብ የጁንታውን ድርጊት በማውገዝ ለሰራዊቱ ያሳየው ድጋፍ ቡድኑ እንዳሰበው ግጭቱ ወደ ሕዝብ እንዳይወርድ አድርጎታል ፤እንዳሰበው ቢሆንለት ኖሮ ችግሩ ለሀገሪቱ ከባድ ፈተና ሆኖ እንደነበር አመልክተዋል::አቶ አያሌው እንዳሉት፣ጁንታው በተሳሳተ ግንዛቤ የሕዝቡ አንድነት እንዲሸረሸር እና መንግሥት ላይ እምነት እንዳይኖረው ለማድረግ ብዙ ሰርቷል ።የለውጥ ኃይሉ ለብሔር ብሔረሰቦች ስጋት ነው በማለት ሆን ብሎ የብሔር ግጭት ለመፍጠር ሲሰራ ቆይተዋል። እውነታው ግን እሱ እንደሚለው ሳይሆን ሕዝቦች ይበልጥ ወንድማማችነታቸውን አጠናክረው እንዲቀጥሉ የሚያግዝ ነው ::ሌላኛው አስተያየት ሰጭ በአዲስ አበባ ዩኒቨርሲቲ የግዥ ባለሙያ የሆነው ወጣት አብነት ነጋ በበኩሉ ፣ የህወሓት ጁንታ ጊዜ ወስዶ እንደመደራጀቱ ሕዝቡ በአንድነት ባይቆም ኑሮ ያሰበው ይሳካለት ነበር ብለዋል
::‹‹በርግጥ ሀገራችን በርካታ ጊዜ ብዙ ፈተናዎች አጋጥመዋት በሕዝቦችዋ የተባበረ ክንድ ፈተናዎችን መመከት መሻገር ችላለች›› ያለው አስተያየት ሰጭው፣ ሕዝቡ ከሰፈሬ ውጣልኝ ማለቱን ትቶ የችግሮቻችን ሁሉ ምንጭ የሆነውን የህወሓትን ጁንታ በተባበረ ክንዱ ማስወገድ እንዳለበት አመልክቷል ::ዜጎች ወደፊትም በጋራ በመቆም ከመሰል ችግሮች ሀገሩን መጠበቅ እንዳለበት ያስታወቀው ወጣት አብነት ፣ መንግሥትም እንደ ሀገር የተዛቡ ነገሮችን በማስተካከል የሕዝቡ አንድነት የሚጠናከርበትን መንገድ ለማምጣት በርካታ ስራዎችን ሊሰራ ይገባል ብሏል::በንፋስ ስልክ ክፍለ ከተማ የወረዳ ስምንት ነዋሪ ምስላቸውን ለመስጠት ፍቃደኛ ያልሆኑት አስተያየት ሰጭ ወይዘሮ በለጡ አሞኘ በበኩላቸው፣ሕዝቡ አሁንም ወደፊትም አንድ ነው::በጋራ በመቆሙ ሀገራችንን ከጠላትና ከአፍራሽ ቡድን ታድጓታል::ወደፊትም አንድነቱን አጠናክሮ ሊቀጥል ይገባል::የተማረውም ያልተማረውም ከመከፋፈል አስተሳሰብ ተላቆ በጋራ በመቆም ሀገራችንን ወደ ምትለማበት ጎዳና መምራት ያስፈልጋል ብለዋል::አዲስ ዘመን ህዳር
30/2013